喜成季登科
作者：韓淲
朝代：宋

paragraphs: 一門三昆季，六載兩科名。
士無速化塗，唱第聊代耕。
或里選舉首，或賢關馳聲。
落筆便離倫，鼓篋皆中程。
煌煌藝祖業，中興費經營。
東南將百年，雜遝幾公卿。
事業固輝赫，議論時縱橫。
如君英妙姿，文采玉溪生。
膴仕既得路，壺酒爲我傾。
春晴飛殘花，綠葉隨樹成。
豈無好風景，黄鳥枝上鳴。
吟亦不必和，醉亦不必醒。
宿雨喜新漲，浮雲卷虛明。